Source: http://docplayer.fi/1382768-Uskontojen-uhrien-tuki-uut-ry.html
Timestamp: 2017-08-17 03:53:49+00:00
Document Index: 13405465

Matched Legal Cases: ['kko ', 'kko ', 'kko ', 'kko ', 'kko ', 'kko ']

USKONTOJEN UHRIEN TUKI UUT RY - PDF
Download "USKONTOJEN UHRIEN TUKI UUT RY"
1 USKONTOJEN UHRIEN TUKI UUT RY Selvityksiä 2/2013. Julkaistu Joni Valkila, Jari-Pekka Peltoniemi Selvitystyö lapsiasiavaltuutetulle: Lasten oikeuksien toteutumisessa Jehovan todistajien keskuudessa on vakavia puutteita
2 Sisällys Lyhennelmä 3 1.Johdanto 4 2.Joitain Jehovan todistajien yhteisön piirteitä lasten oikeuksien kannalta 5 3.Aineisto ja menetelmät 6 4.Entisten Jehovan todistajien kertomuksista esiin nousevia ongelmia lasten oikeuksille Pahojen henkiolentojen pelko Harmagedonin pelko Vainojen pelko Ovelta ovelle -työ Kokouspakko Ruumiillinen kuritus Juhlista kieltäytyminen Yksinjääminen koulussa ja seurakunnassa Koulutuskielteisyys Seksuaalisuuden kontrollointi ja avioituminen hyvin nuorena Kaste Karttaminen Oikeuskomiteat Henkisesti raskaat epäilykset uskosta ja kaksoiselämä Yhteisöstä irtaantumisen vaikeus Muita ongelmia Johtopäätöksiä 22 Lähteet: 23 Kannen kuva: istockphoto. Kuvan henkilö ei liity artikkeliin. 2
3 Lyhennelmä Uskontojen uhrien tuki UUT ry ja entisten Jehovan todistajien yhteisö tekevät oma-aloitteisesti tämän selvityksen lapsiasiavaltuutetulle. Tavoitteenamme on nostaa esille lasten oikeuksien kannalta ongelmallisia ilmiöitä Jehovan todistajien keskuudessa. Pyysimme entisiä Jehovan todistajia kirjoittamaan lapsuuden kokemuksistaan. Saimme luvan julkaista 17 kertomusta, jotka ovat luettavissa kokonaisuudessaan nettisivuillamme. Tässä dokumentissa olemme analysoineet näistä kertomuksista esiin nousevia lasten oikeuksien toteutumisen kannalta merkittäviä teemoja. Lapsuuskertomuksista nousi esiin seuraavia lasten hyvinvoinnin ja lasten oikeuksien toteutumisen kannalta ongelmallisia ilmiöitä. Jehovan todistajien lapset altistuvat opetuksille, jotka ylläpitävät vakavia pelkoja. He pelkäävät pian tulevaa maailmanloppua sekä heidän omaa ja läheistensä mahdollista kuolemaa Harmagedonissa. He ajattelevat pahojen henkien olevan todellisia, vaarallisia ja uhkaavan heitä. Lisäksi he pelkäävät yhteisön ennustamaa kaikkien kansojen hyökkäystä Jehovan todistajia vastaan. Monet yhteisössä kasvavat lapset kokevat olevansa pakotettuja osallistumaan ovelta ovelle saarnaamistyöhön ja seurakunnan kokouksiin, joissa ei ole lasten kehitystason huomioivaa ohjelmaa. Hyvin monet ovat kokeneet lapsuudessaan kuritusväkivaltaa. Jehovan todistajat pyrkivät eristämään lapsia ja nuoria yhteisön ulkopuolisesta seurasta. Yhteisössä kasvavat lapset eivät saa osallistua monien juhlien kuten syntymäpäivien viettoon, kilpaurheilu on kiellettyä, koulutuksen hankkimiseen ja esimerkiksi musiikin harrastamiseen liittyy rajoituksia. Tämä saattaa johtaa nuoren syrjäytymiseen, varsinkin jos hänen seuraansa aletaan karttaa myös yhteisön sisällä. Jehovan todistaja nuorten seksuaalisuutta kontrolloidaan tiukasti. Seksi on sallittua vain avioliitossa ja masturbaatiota pidetään syntinä, joka pitää tunnustaa seurakunnan vanhimmille. Monet nuoret avioituvat vuotiaina, mutta saattavat päätyä toisiin ajatuksiin puolisonvalinnastaan kypsyessään hieman. Avioero on kuitenkin lähes mahdoton. Seksuaali- ja sukupuolivähemmistöjen edustajat ovat hyvin vaikeassa tilanteessa. Jehovan todistajilla on oma sisäinen kurinpitojärjestelmä, joka voi langettaa ankaria rangaistuksia kuten yhteisöstä erottaminen. Yhteisöstä erotetun tai eronneen kanssa ei saa puhua, eikä häntä saa tervehtiä. Myös omaisten pitää karttaa entistä jäsentä, yhteisön langettamien rangaistusten uhalla. Alaikäisiäkin kuulustellaan heidän epäillyistä väärinteoistaan, jotka voivat johtaa erottamiseen. Yhteisössä kasvaneelle siitä irtaantuminen on vaikeaa monesta syystä. Ulkopuolinen maailma voi vaikuttaa vihamieliseltä ja siteet yhteisön ulkopuolisiin ovat heikkoja yhteisöön eristäytyneisyyden vuoksi. Siitä huolimatta monet eroavat yhteisöstä kasvaessaan aikuisiksi. He ovat kuitenkin vaarassa syrjäytyä ja tarvitsevat tukea yhteiskuntaan sopeutumiseen. Monet nuoret sopeutuvat yhteisön ulkopuoliseen maailmaan viettämällä ensin henkisesti raskasta ja mielenterveyttä koettelevaa kaksoiselämää. Seuraavat lainaukset kuvaavat mielestämme hyvin monien entisten Jehovan todistajien tuntemuksia lapsuudestaan. Lapsuudesta muistan lähinnä jatkuvan ulkopuolisuuden tunteen. Muistan enää hyvin vähän raamatunkohtia, mutta selkeässä muistissa on kohta ette ole osa maailmasta ja sen vuoksi maailma teitä vihaa. Tuo kohta on varmasti vaikuttanut minuun lapsena syvästi (Anna). Haaveilin lapsena, ja vielä nuorena aikuisenakin siitä, että jotenkin vain uskonnon johto toteaisi tarpeeksi Raamattua tutkittuaan, että ei asiat olekaan ihan niin kuin oli esitetty. Että jotenkin tiedottaisivat, että ei tulekaan Harmagedonia, joulua saakin viettää, ei tarvitsekaan käydä ovilla saisimme viettää normaalia elämää, ja uskoa jumalaan vaikka ihan tavallisesti kuten muutkin ihmiset (Alien). 3
4 1.Johdanto Tiedotusvälineet uutisoivat kesällä 2013 tarpeesta selvittää lasten asemaa suljettujen uskonyhteisöjen sisällä. Erityisesti Jehovan todistajat on nostettu esiin yhteisönä, jonka keskuudessa saattaa olla ongelmia lasten oikeuksien toteutumisessa (Turun Sanomat, 2013:10). Uskontojen uhrien tuki UUT ry ja entisten Jehovan todistajien yhteisö (Veljesseura.org, johanneksenpoika.fi) ovat tehneet omasta aloitteestaan tämän selvitystyön lapsiasiavaltuutetulle. Tavoitteena on ollut koota yhteen entisten Jehovan todistajien kokemuksista sellaisia piirteitä, jotka ovat ongelmia lasten oikeuksien toteutumisen kannalta. Toivomme lapsiasiavaltuutetun harkitsevan toimenpiteitä lasten oikeuksien toteutumisen edistämiseksi suljettujen uskonyhteisöjen kuten Jehovan todistajien sisällä. Tässä selvitystyössä esitämme osassa 2 lyhyen katsauksen joihinkin aiemmissa teoksissa esiin tulleisiin Jehovan todistajien yhteisön piirteisiin, jotka ovat ongelmallisia lasten oikeuksien toteutumisen kannalta. Osassa 3 esittelemme käyttämämme aineiston ja menetelmät. Osassa 4 kokoamme yhteen aineistostamme esiin nousevia lasten oikeuksien toteutumisen kannalta ongelmallisia piirteitä ja osassa 5 esitämme johtopäätöksiä. Kuva: Joni Valkila Yhteisön entisten jäsenten mielenosoitus Jehovan todistajien konventin ulkopuolella. Jehovan todistajat määräävät jäseniään karttamaan entisiä jäseniä, jopa perheenjäseniään. 4
5 2.Joitain Jehovan todistajien yhteisön piirteitä lasten oikeuksien kannalta Pew Forumin Yhdysvalloissa tekemän tutkimuksen mukaan Jehovan todistajat edustavat sikäläisessä uskonnollisessa kentässä ääripäitä monissa asioissa. Kun vertaillaan Yhdysvaltojen 12 suurimman uskonnon edustajia, Jehovan todistajat ovat vähiten koulutettuja, vähiten ansaitsevia, he suhtautuvat kaikkein kielteisimmin homoseksuaalisuuteen ja aborttiin, heidän joukossaan on vähiten evoluution hyväksyviä, eniten niitä jotka pitävät uskontoa elämässään erittäin tärkeänä, eniten niitä, jotka uskovat enkelien ja demonien toimivan aktiivisesti maailmassa, vähiten niitä, jotka tuntevat olevansa turvassa rikollisuudelta ja terrorismilta ja eniten päivittäin rukoilevia. Peräti 80 % Jehovan todistajina itseään pitävistä vastasi myöntävästi väitteeseen uskontoni on ainoa oikea, ikuiseen elämään johtava tie, kun kaikkien uskontojen edustajista keskimäärin 24 % ajatteli oman uskontonsa olevan ainoa oikea (Pew Forum, 2008: ). Sosiologi Andrew Holdenin (2002:1) mukaan Jehovan todistajat on maailman kieltävä, puritaaninen uskonto, joka väittää monopolisoivansa totuuden. Jehovan todistajien käsitysten mukaan nykyinen paha ja epäoikeudenmukainen maailma korvataan pian täydellisellä uudella maailmalla. Yhteisö odottaa pian tapahtuvaa hyvän ja pahan viimeistä taistelua, Harmagedonia, jossa hyvyys ja oikeudenmukaisuus voittavat lopullisesti (Holden, 2002:8,9, 86). Jehovan todistajat tarjoavat sanomallaan toivoa, turvallisuutta ja varmuutta ihmisille, jotka elävät epävarmassa maailmassa. Viesti on saavuttanut vastakaikua. Noin 140 vuodessa Jehovan todistajat ovat rakentaneet maailmanlaajuisen organisaation, jolla on noin kahdeksan miljoonaa saarnamiestä ja naista. Sen vuotuiseen suurimpaan kokoontumiseen osallistuu maailmanlaajuisesti noin 19 miljoonaa ihmistä. Suomessa on noin ovelta ovella -saarnaamistyöhön osallistuvaa yhteisön jäsentä ja vuoden tärkeimmässä kokoontumisessa läsnäolijoita oli vuonna 2012 (JWfacts, 2013). Eri uskonyhteisöistä irtaantuneiden kokemuksista väitelleen Timosen (2013: 88) mukaan tutkimuksessani Jehovan todistajat edustavat selkeimmin absoluuttista eksklusiivisuutta. Keskusjohtoinen ja yhdenmukaisesti organisoitunut järjestö katsoo edustavansa puhdistettua kristinuskoa ja olevansa ainoa oikea uskonto, kun kristilliset kirkkokunnat puolestaan ovat Saatanan johdossa. Jehovan todistajien yhteisö on hierarkkinen ja totalitaarinen (Holden, 2002: 32, 33). Hierarkiassa ylimpänä ovat miehet naista korkeammalla ja lapset ovat hierarkian alimpana. Asetelma ei suosi lasten oikeuksien toteutumista (Bützow, 2013). Jehovan todistajien julkaisussa Sinä voit elää ikuisesti paratiisissa maan päällä (1982: 242) todetaan: Raamattu vertaa lapsen asemaa orjan asemaan, koska hän on vanhempiensa määräysvallan alainen. Jehovan todistajien johtajat eivät välttämättä ymmärrä kaikkia ongelmia, joita heidän toimintansa aiheuttaa lapsille ja nuorille. Tämä koskee sekä maailmanlaajuisen toiminnan johtajia Yhdysvalloissa että Suomen toiminnan johtajia. Johtohenkilöt ovat tyypillisesti iäkkäitä miehiä, jotka ovat viettäneet koko elämänsä yhteisössä. Lähes kenelläkään heistä ei itsellään ole lapsia, koska yhteisö on odottanut pikaista maailmanlopun tuloa jo yli 100 vuoden ajan ja sen vuoksi lasten hankkimisesta pidättäytymistä ja Jehovan todistajien työhön omistautumista on pidetty suositeltavana ratkaisuna. Johtajilla on tyypillisesti hyvin vähän heidän järjestönsä ulkopuolelta hankittua kokemusta tai koulutusta. Koska Jehovan todistajat suhtautuvat kielteisesti korkeakoulutuksen hankkimiseen, yhteisön johtajillakaan ei tyypillisesti ole yliopisto-opintoja, lasten tai nuorten ongelmiin liittyvää tai esimerkiksi teologian tai mielenterveydenalan koulutusta (Franz, 1983). 5
6 Monet johtajista ovat työskennelleet lähes koko elämänsä Jehovan todistajien keskuspaikoissa New Yorkissa (maailmanlaajuinen johto) ja Vantaalla (Suomen johto), joissa lasten hankkiminen ei ole sallittua. Näissä keskuspaikoissa he viettävät melko laitostunutta elämää eristyksissä ulkopuolisesta maailmasta, asuen ja työskennellen toisten lapsettomien Jehovan todistajien kanssa. Heidän näkökulmastaan maailma on paholaisen vallassa ja lasten etujenmukaista on pitää heidät hinnalla millä hyvänsä yhteisön jäseninä. Franz (1983) on kirjoittanut merkittävän kuvauksen yhteisön maailmanlaajuisen johdon toiminnasta. Hänen mielestään johtajat pyrkivät hyvään, mutta he tekevät hyvin inhimillisiä virheitä ja ovat vieraantuneita tekemiensä päätösten vaikutuksista miljoonien rivijäsenten elämään. 3.Aineisto ja menetelmät Nykyiset Jehovan todistajat eivät saa kritisoida uskontoaan. Kritiikin esittämisestä seuraa rangaistuksia seurakunnan taholta (JWfacts, 2013b). Sen vuoksi nykyisiä Jehovan todistajia on vaikea käyttää lähteenä kun selvitetään yhteisössä esiintyviä ongelmallisia ilmiöitä. Entiset Jehovan todistajat suhtautuvat usein yhteisöön kriittisesti ja ovat siksi lähde, jonka avulla ongelmia voidaan kartoittaa. Pyysimme entisiä Jehovan todistajia kirjoittamaan lapsuuden kokemuksistaan. Kirjoittajia ei mitenkään erityisesti ohjeistettu sen suhteen mistä heidän tulisi kirjoittaa. Näin kirjoittajia ei ole johdateltu puhumaan tietyistä aiheista, vaan he saivat kirjoittaa vapaasti itse tärkeänä pitämistään teemoista. Saimme luvan julkaista 17 tekstiä, jotka toimitamme kokonaisuudessaan lapsiasiavaltuutetulle ja julkaisemme osoitteessa: Olemme analysoineet näitä tekstejä alla ja keränneet niistä esiin nousevia lasten oikeuksien kannalta ongelmallisia ilmiöitä. Samoja teemoja nousee esille myös niistä noin 200 henkilön esittelyistä, joita on kirjoitettu entisten Jehovan todistajien yhteisöön Veljesseuraan: Viittaamme myös Jukka Timosen (2013) väitöskirjaan, johon hän on haastatellut entisiä Jehovan todistajia. Myös hänen työssään esiintyy monia esille nostamiamme teemoja. Entiset Jehovan todistajat ja niistä ne, jotka haluavat kirjoittaa kokemuksistaan on tietenkin valikoitunut joukko. Kaikilla Jehovan todistaja lapsilla ja nuorilla ei ole aivan samanlaiset kokemukset lapsuudestaan ja nuoruudestaan. Kertomuksissa on kuitenkin niin paljon yhteneväisyyksiä, että nämä ilmiöt koskettavat selvästi useampia henkilöitä eivätkä ole yksittäistapauksia. Vaikka jotkut kokemukset kertovatkin lapsuudesta luvuilla tai aiemminkin, tuoreemmat kokemukset osoittavat, että näitä samoja ongelmia esiintyy edelleen Jehovan todistajien lasten keskuudessa. Lapsuudenkertomusten esittäjät esiintyvät nimimerkeillä. Voimme kuitenkin järjestää niin, että lapsiasiavaltuutettu tai esimerkiksi alan tutkijat saavat halutessaan yhteyden henkiöihin näiden nimimerkkien takana. Näiden lapsuudenkokemusten lisäksi olemme käyttäneet lähdemateriaalina Jehovan todistajien kirjallisuutta osoittaaksemme millaiselle materiaalille lapset altistuvat Jehovan todistajien kokouksissa ja perheissä, joissa näitä teoksia luetaan kuin ne olisivat Jumalalta tulevaa tietoa ja opastusta. 6
7 4.Entisten Jehovan todistajien kertomuksista esiin nousevia ongelmia lasten oikeuksille Olemme koonneet alle ongelmia, joita nousi esiin entisten Jehovan todistajien lapsuuskertomuksista. Haluamme antaa kertomusten puhua itse ja siksi alla oleva sisältää runsaasti suoria lainauksia lapsuuskertomuksista. Lainausten jälkeen on suluissa kertojan nimimerkki. Viittaamme myös lisämateriaaliin, jota olemme koonneet internetsivuillemme Pahojen henkiolentojen pelko Jehovan todistajien lapset pelkäävät pahoja henkiolentoja. Jehovan todistajat kertovat lapsillekin saatanan ja demoneiden olevan todellisia olentoja, jotka yrittävät murtaa heidän uskonsa ja saattavat ilmestyä ihmisille. Pelkäsin Saatanan tulevan peilistä, sillä seurakunnassa puhuttiin tuolloin paljon kokemuksista pahojen henkien kanssa (Uskoin murruin elin). Vartiotornin opetus demoneista ja saatanasta oli tehokasta lapsuudessani. Se oli niin syvään iskostettua, että pelkäsin talon vinttikomeroissa asustavan niitä (Pirkko). Jehovan todistajien kirjallisuudessa ja puheissa kerrotaan usein saatanan ja demonien ottaneen yhteyttä ihmisiin. Esimerkiksi pienille lapsille suunnattu, vuonna 2003 julkaistu kirja Opimme suurelta opettajalta kertoo demoneista seuraavaa. Kirjassa on isokokoinen fontti juuri lukemaan oppineita helpottamaan. Kirja ei ole satukirja, vaan lapsille opetetaan demonien olevan todellisia, ihmisten elämään vaikuttavia olentoja. Demoneista on mukava myös pelotella ihmisiä. Joskus he teeskentelevät olevansa ihmisiä, jotka ovat kuolleet. He saattavat jopa matkia kuolleiden ihmisten ääniä (sivu 60). Raamattu sanoo, että Saatana on kuin karjuva leijona, joka haluaa syödä meidät. Ja aivan kuten leijonat valitsevat uhrikseen usein nuoria eläimiä, Saatana demoneineen valitsee uhrikseen usein lapsia (sivu 170). Meidän on tärkeää tietää, mitä pahaa demonit yrittävät saada meidät tekemään, joten mietihän sitä. Mitä pahaa demonit tekivät tultuaan maan päälle? Ennen vedenpaisumusta he olivat sukupuolisuhteissa naisten kanssa, mitä enkelit eivät saa tehdä. Nykyään demonit ovat iloisia, kun ihmiset eivät noudata sukupuolisuhteita koskevaa Jumalan lakia. Mitä sanoisit, ketkä ainoastaan saavat olla sukupuolisuhteissa? Aivan oikein, ainoastaan ne, jotka ovat naimisissa. Nykyään jotkut nuoret pojat ja tytöt harrastavat sukupuolisuhteita, mutta he tekevät siinä väärin. Raamatussa puhutaan miehen sukupuolielimestä eli siittimestä (3. Mooseksen kirja 15:1-3). Naisen sukupuolielimiä sanotaan hävyksi. Jehova loi nämä ruumiinosat tiettyä tarkoitusta varten, josta saavat nauttia vain naimisissa olevat ihmiset. Demonit ovat iloisia, kun ihmiset tekevät sellaista, minkä Jehova on kieltänyt. Demonit esimerkiksi pitävät siitä, että poika ja tyttö leikkivät toistensa siittimellä tai hävyllä. Me emme halua tehdä demoneita iloisiksi, emmehän? (sivut 59 60). 7
8 4.2. Harmagedonin pelko Jehovan todistajien lapset pelkäävät Harmagedonia. Yhteisön oppien mukaan nykyinen maailma tuhotaan hyvin pian. Lapset altistuvat järkyttäville kuvauksille maailmanlopusta Jehovan todistajien kokousten ja kirjallisuuden välityksellä. Lapset tulkitsevat asiaa usein niin, että he ovat tehneet vääriä asioita ja eivät ehkä siksi ole pelastuvien joukossa. He saattavat myös pelätä joidenkin yhteisöön kuulumattomien läheisten kuolevan Harmagedonissa. Timonen (2013: 273) kirjoittaa tästä: Lapsena oli kauhistuttavaa ajatella, että koulutoverit ja yhteisöön kuulumattomat perheenjäsenet tuhoutuvat Harmagedonissa. Pelon konkreettisuutta kuvaa se kuinka Katria ja Villeä painoi käsitys, että oma isä tulee kuolemaan maailmanlopussa, joka tulee yhteisön ja äidin opetuksen mukaan aivan pian. Entisten Jehovan todistajien lapsuuskertomukset osoittavat, että kaikki pelkäsivät Harmagedonia. Jokaöiset painajaiset demoneista ja maailmanlopusta saivat minut aivan äärettömän ahdistuneeksi. Tarkkailin joka ilta taivaanrantaa, ja jos sielä jotain eriskummallista lapsen silmiin näkyi (oudon värinen taivas yms.) niin paniikki iski että nytkö se tulee... kaikki ne hirveät kuvat mitä oli kirjoissa ihmisten tuhoutumisesta syöpyi mieleen, ne oli äärimmäsisen ahdistavia ja pelottavia. Pienelle lapselle aivan liikaa... (Carrie81). Aivopestynä lapsena uskoin ihan täysin todistajien opetuksiin, pelkäsin demoneja ja maailmanloppua niin, etten aika ajoin edes saanut öitä nukuttua. Muistan kolmannella luokalla ajatelleeni etten koskaan pääse ylä-asteelle, kun Harmagedon tulee ennen sitä ja kuolen pois (minulle oli sanottu että olen paha ja syntinen, vaikka oikeasti olin hyvin kiltti lapsi) (Gloria). Lapsena odotin Harmagedonia. Odotin sen tapahtuvan ennen kuin tämä sukupolvi katoaa... Lapsuudessa pelkäsin maanantaisten sireenien ulvontaa vaikka tiesin, että niitä testattiin joka viikko samaan aikaan. Sain paniikkikohtauksia yksin ja etsin vanhempiani paniikissa sukulaisten luota ja kaupoista. Sydän tykytti, kun juoksin lumisohjossa sireenin ulvoessa katuja pitkin. Rukoilin ja rukoilin! Pyysin Jeesusta ja Jumalaa auttamaan minua. Olin aina varma kuolemasta. Kuoleman lopullisuudesta. Mitään toivoa ei koskaan ollut koska en tehnyt parastani (Uskoin murruin elin). Kuva: sxc.hu; Iranaeus-h. Kuvan henkilö ei liity artikkeliin. 8
9 4.3. Vainojen pelko Jehovan todistajat uskovat maailman olevan Saatanan vallassa ja vainoavan heitä. He pitävät monissa maissa heihin kohdistunutta vainoa todisteena siitä, että he ovat Jumalan valittu kansa ja ainoa oikea uskonto. Harmagedonin taistelun oletetaan alkavan fyysisellä hyökkäyksellä Jehovan todistajia vastaan (Vartiotorni, 2012). Pikkuhiljaa lapsenmielessäni aloin ymmärtää, että maailma tulee tuhoutumaan. --- Pelkäsin, että maailmanloppu tarkoittaa kirjaimellisesti sitä, että taivaalta sataa tulisia kivenjärkäleitä ja maanjäristykset halkaisevat maan kahtia ja tipun railoon. Luulin myös, että kaikki maailman ihmiset kääntyvät yhtäkkiä Jehovan todistajia vastaan ja alkavat vainota ja tappaa heitä. --- Lapsuuteni kului maailmanloppua odotellessa, kun tuon ajan olisi pitänyt olla huoletonta ja kivaa. (Isosisko). Pelkäsin Harmagedonia ---. En pitänyt itseäni tarpeeksi hyvänä selvitäkseni siitä, ja pelkäsin että loppuvainoissa kuitenkin luovutan. Todistajilla on jännä tapa lueskella kirjallisuudestaan esim. natsi-saksan ajan vainoista, joita todistajatkin siellä kohtasivat, sekä todistajavainoista myöhemmin muissakin maissa, ja lähes hekumoida näillä vaikeuksilla mitä muut ovat kestäneet. Itseäni nuo kertomukset aina ahdistivat. --- Tuntui niin vaikealta selvitä Harmagedonia edeltävistä vainoista, joihin voisi kuulemma sisältyä todistajien kiduttamistakin. (Alien). Edellä mainittujen lisäksi, pelkoa aiheuttaa hyvin väkivaltaiset kuvaukset Raamatun kertomuksista, joille lapset altistuvat seurakunnan kokouksissa ja Jehovan todistajien kirjallisuuden välityksellä. Nettisivuillemme on koottu väkivaltaista kuvitusta pienille lapsille suunnatusta teoksesta Kirjani Raamatun kertomuksista kertomuksista.html Ovelta ovelle -työ Lasten odotetaan osallistuvan pian koittavan maailmanlopun julistamiseen ovelta ovelle työssä. Kaikki lapset eivät tee tätä omasta halustaan. Kenttäpalvelukseen oli myös pakko mennä. Pelkäsin aina että joku tuttu tulee ovelle, häpesin kenttätyötäkin todella paljon. En todellakaan käynyt vapaaehtoisesti ihmisten ovilla tarjoamassa lehtiä (Gloria). Ovilla kuljin mukana pienestä, välillä ojensin pikkuesitettä eli traktaattia. Itse ovilla esittämisen aloitin n. 9-vuotiaana. Salilla kokouksissa taisin pitää ensimmäisen oman harjoituspuheen jo joskus 6 7-vuotiaana. Oikeasti inhosin aina tuota ovilla kulkemista, mutta sitähän ei voinut sanoa ääneen kenellekään. Koska kaikki puhuivat asiasta aina niin myönteisesti ja innoissaan, ja puhuivat että ei meillä lapsia pakoteta, itse ne haluavat tätä tehdä, kuuli jo pienestä valmiin mielipiteen siitä, mitä asiasta tuli ajatella ja miten suhtautua, miten vastata jos joku kysyy (Alien). Minusta kasvatettiin myös Vartiotorniseuran asiamiestä. Minua houkuteltiin aloittamaan harjoituspuheiden pitäminen jo reilusti alle kymmenenvuotiaana ja samoin kenttäpalvelukseen piti mennä. Jostain syystä tuntuu, että ihan tahallaan minua vietiin juuri koulutovereitteni oville, mikä aiheutti suurta ahdistusta ja häpeäntunteita (Mustaksi maalattu). 9
10 4.5. Kokouspakko Lasten on pakko osallistua seurakunnan kokouksiin, aiemmin kolme kertaa nykyään kaksi kertaa viikossa. Kokoukset kestävät kaksi tuntia, eikä niissä ole lapsille omaa, heidän kehitystasoaan vastaavaa ohjelmaa. Noin 6-vuotiaasta alkaen lasten odotetaan pitävän kokouksissa yleisön edessä puheita eli he saarnaavat seurakunnalle. Inhosin kokouksia, joita siihen aikaan oli kolme kertaa viikossa. Itkun kanssa piti lähteä, vaikka tiesinkin, että siellä oli samanikäisiä lapsia, joitten kanssa ehdimme leikkiä 15 min väliajan aikana (Rippeli). Synnyin todistajaperheeseen, ja siitä se lapsuuden maanpäällinen helvetti sitten alkoi. Pakkokokouksia, pakkokenttäilyä, pakkotutkistelua.. kaikkea oli tehtävä vaikka kuinka olis laittanu vastaan Minun oli kuulemma edistyttävä koska Harmagedon oli ihan ovella. Olin aivan paniikissa ja sanoin että eihän mun ole pakko... olin niin ujo ja arka muutenkin; koulussakin esiintymiset olivat yhtä helvettiä jotka saivat aikaan paniikin ja ahdistuksen. Vetosin siihen että en pysty esiintymään ihmisten edessä. Noh, vastaus oli tuomitseva... minua vertailtiin seurakunnan muihin reippaisiin lapsiin ja että en tule koskaan edistymään totuudessa jos junnaan paikoillani. En kuitenkaan mennyt puhekaveriksi ja aloin ihan toden teolla pelkäämään että tulen kuolemaan Harmagedonissa. Enhän ollut tarpeeksi hyvä ja edistynyt Jehovan silmissä... lisäksi se että vihasin kokouksissa käymistä, tutkistelua ja kaikkea mikä liittyi todistajuuteen, sai aikaan minulle kamalia syyllisyydentuntoja (Carrie81). Kuva: Joni Valkila 10
11 4.6. Ruumiillinen kuritus Jehovan todistajat suhtautuvat ruumiilliseen kuritukseen hyväksyvästi. Lapsilla on vaikeuksia istua paikallaan hiljaa kaksi tuntia kerrallaan kokouksissa kuunnellen sananjulistusta. Monet Jehovan todistajat ovat kokeneet, että väkivaltaa käytetään saamaan lapset hiljaisiksi (Timonen 2013: ). Tiukan kurin ajatellaan olevan lapsille hyväksi. Joka vitsaa säästää se vihaa lastaan on usein lainattu Raamatun lause. Ja sitten lapsuuden seurakunnassani oli risu valtakunnansalin vessan käsipaperitelineen päällä... ihan tälleen yhteiskäytössä, jos lapset oli tuhmasti. Ja melkein joka kokouksessa sitä käytettiin. Sain minäkin siitä osani aika usein. Ei kellekään tullut vissiin mieleen että siinä tapahtui rikos joka kerta... (Meikku). Meillä oli todella tiukka kuri, selkäsaunan sai aika mielivaltaisista syistä. Syitä oli mm. koulukaverin kanssa ajan viettäminen, myöhästyminen kokouksesta, kenttäsopimuksen peruminen... Ruumiillinen kuritus oli seurakunnassa yleistä ja siihen avoimesti kehotettiin, joskus jopa kesken kokouksen vanhemmat kävi piiskaamassa lapsiaan (joka kuului salin puolelle) (Gloria). Sain vanhemmiltani lapsena paljon huomiota, rakkautta ja ohjausta. JT-perheeseen toki kuului myös fyysinen kurittaminen, jota sain osakseni vyöllä piiskaamisen muodossa (Mustaksi maalattu). 80-luvulla JT-lahkossa oli muotia vastustaa maallista lakia, joten kun fyysisestä kurittamisesta tehtiin rikos, niin jt-seurakunnassa se koettiin suorastaan velvollisuudeksi. Muistan kuinka äitini vei minut takahuoneeseen saamaan risua. Risu ei ollut tosin ihan tavallinen risu, vaan muoviruusu, joka aseteltiin takaisin maljakkoon kurituksen jälkeen. Joskus pääsin istumaan jonkun muun seurakunnan sisaren viereen, joka sitten vuorostaan raahasi minut hiuksista saamaan ruusua, koska en osannut istua paikallani tuntia. Parkuvat ja huutavat lapset olivat normaaleja juttuja kokousten aikana. Ovi takahuoneeseen oli kiinni, mutta äänet kuuluivat. Kotona ehdoton auktoriteetti oli isäpuoli. Turpiin tuli niin, että nenä roiskui ja piti koulussa selittää terveydenhoitajalle, miksi naamassa on mustelmia. Opin juoksemaan karkuun ja piileskelemään metsässä, kunnes pahin raivo oli laantunut. Silti kannoin aina huonoa omaatuntoa siitä, että olin pahoittanut vanhempieni mielen. En ollut mielestäni tarpeeksi alamainen vanhemmilleni, niin kuin Raamatussa vaaditaan. Nyt kun mietin aikuisena asiaa, itsekin lastensuojelualalla työskentelevänä, olen sitä mieltä, että meidät kaikki kolme vanhinta sisarusta olisi pitänyt ottaa huostaan. Uskonnon siunaaman nyrkin alla kasvavat lapset eivät voi mitenkään selvitä terveinä aikuisiksi (Rippeli). 11
12 Jo varhain alle kouluikäisenä opin istumaan pari tuntia paikallani kuullen mutta kuuntelematta, eli ajatuksiini vaipuneena. Istuimme kokouksissa 3 kertaa viikossa 1-2 tuntia kerrallaan. Istuin hiljaa (tai muuten vietiin piiskattavaksi vessaan tai viimeistään sai risusta kotona, näitäkin siis joskus oikeasti tapahtui), välillä sain sentään vähän piirustella. Mitäpä nyt pieni lapsi jaksaisi kuunnella omituisia uskonnollisia teorioita. --- Sain joskus vielä 16-vuotiaanakin vyön solkipäällä huitelua. Ruumiillista kuritusta ei ollut kovin usein, mutta sitä pidettiin sallittuna. Äitini valitettavasti teki joskus vähän ylilyöntejä; onhan siinä eroa, saako lapsi nimellisesti risulla takapuolelle (mikä sekin on varsin alentavaa esim. kun 8-vuotiaalta vedetään vieraiden nähden peppu paljaaksi ja piiskataan), vai hakataanko päätä seinään, tai viskataan teini-ikäinen retuuttaen kuistilta lumihankeen (Alien). Kuva: istockphoto 12
13 4.7. Juhlista kieltäytyminen Jehovan todistajat eristäytyvät maailmasta ja maailmallisista sukulaisistaan kieltäytymällä useimpien juhlien viettämisestä. Juhliin osallistuminen on rangaistusten uhalla kiellettyä. Näiden juhlien viettäminen on peruste Jehovan todistajista erottamiselle. Kiellettyjä juhlia ovat esimerkiksi syntymäpäivät, uusi vuosi, pääsiäinen, vappu, äitienpäivä, juhannus, isänpäivä, itsenäisyyspäivä ja joulu (ks. Jehovan todistajien julkaisu Koulu ja Jehovan todistajat). Juhlien viettokielto sulkee Jehovan todistajilta pois myös monien ammattien harjoittamisen, joissa näihin juhliin osallistutaan. Esimerkiksi kapellimestari Anna-Maria Helsing on kertonut julkisuudessa miten Jehovan todistaja menneisyydessä hänellä oli suuria vaikeuksia sovittaa muusikon ura Jehovan todistajuuteen tästä syystä (Yle, 2013). Aina piti olla puolustautumassa, että ei olisi edes halunnut viettää joulua, ja että oli mukava käydä kokouksissa jne. Todellisuudessa haaveilin lapsena etenkin joulusta. Toivoin että olisin saanut edes joulukalenterin, ne viehättivät minua kovasti. Luokan kalenterista sain avata vuorollani luukun luokilla, se oli jännittävää, vaikka minulla olikin siitä huono omatunto jälleen. (En tietenkään kertonut tästä vanhemmilleni.) Kotona selailin jouluaikaan viikkokaudet Anttilan postimyynnin joulukuvastoa, ja haaveilin koristeista ja lahjoista (Alien). Lapsena olin ylpeä siitä, että olin jehovantodistaja. Kuitenkin päästessäni peruskouluun, aloin hieman epäillä vakaumustani. Minua hävetti kertoa olevani jehovantodistaja. Nolotti, kun muut lapset toivat syntymäpäivänään karkkia kouluun, enkä itse olisi voinut tehdä niin. Kaikki koulun juhlat piti jättää väliin, koska ne olivat epäraamatullisia (Rippeli). Kai mulla jonkinlainen trauma on... ja katkeruus järjestöä kohtaan. Se pilasi lapsuuteni. Aina joutu olemaan erilainen, ei saanut osallistua mihinkään juhliin vaikka olis halunnu (Carrie81). Lapsena uskonnon opetukset tietysti tuntuivat oikeilta, kun mitään muuta informaatiota ei ollut ikinä annettu, ja lähestulkoon kaikki kyläily ja vapaaaika oli lähinnä uskontoon kuuluvien perheiden kesken. --- Noin puolet kouluajasta minua kiusattiin koulussa mm. uskonnon takia aika paljonkin, lähinnä sanallisesti ja syrjimällä. Muutama luokkatoveri huuteli ja nimitteli, osa yhtyi mukaan, loput hyväksyivät hiljaisesti. Kukaan ei ikinä puolustanut. Äitini yritti puuttua asiaan valittamalla aiheesta pahimmalle kiusaajalle, mikä lopulta vain pahensi asiaa. Opettajista en tiedä huomasivatko he, luultavasti vain ummistivat silmänsä koko asialta, sillä tuskin he täysin kuuroja olivat. --- Jostain syystä minun oli vaikea löytää ikinä ystäviä myöskään seurakunnasta. Joko saman ikäistä seuraa ei oikein ollut tarjolla, tai sitten olimme vain erilaisia. 13
14 4.8. Yksinjääminen koulussa ja seurakunnassa Jehovan todistajien lapset kokevat syrjintää. Koulussa heitä pidetään outoina uskontonsa vuoksi (Timonen, 2013: 274). Yhteisö eristää lapsiaan maailmallisista erilaisin tavoin: Seurakunnan toiminta vie paljon aikaa, harrastuksiin suhtaudutaan kielteisesti ja maailmallisia juhlia ei saa viettää. Tämän lisäksi heitä voidaan syrjiä seurakunnassa, jos he eivät ole kunnollisia Jehovan todistajia. Lapsella ja nuorella saattaa olla hyvin vähän ystäviä, kun maailmallisia ei kelpuuteta ystäviksi, mutta niitä ei saa seurakunnan sisältäkään. Jehovan todistajien kirjallisuus on antanut seuraavanlaista opastusta seurakunnan sisällä olevien seuran karttamiseen: Paavali kirjoitti: Huono seura turmelee hyödylliset tavat. - - Paavalin varoituksen takana oleva periaate soveltuu siihen, kenen seurassa olemme niin seurakunnan ulkopuolella kuin sen sisäpuolellakin. (1.Kor.15:12,33) Emme luonnollisestikaan halua karttaa hengellisiä veljiämme ja sisariamme siksi, että he eivät satu olemaan kanssamme samaa mieltä jostakin puhtaasti henkilökohtaisesta kannastamme (Matt.7:4,5; Room.14:1-12). On kuitenkin aihetta varovaisuuteen, jos jotkut seurakunnassa käyttäytyvät kyseenalaisesti tai ilmaisevat katkeraa tai valittavaa henkeä (2.Tim.2:20-22) (Vartiotorni s. 18). Jopa kristillisen seurakunnan sisäpuolella meihin voi kohdistua epätervettä painetta, jos valitsemme läheisiksi ystäviksemme hengellisesti heikkoja yksilöitä (1.Kor.15:33; 2.Tess.3:14) (Vartiotorni s. 24, 25). Lisäksi joillakin paikkakunnilla Jehovan todistajia on vain muutamia kymmeniä, joista suuri on osa on ikääntyneitä. Kun seurakunnan ulkopuoliset ovat kiellettyä seuraa, jää pienessä seurakunnassa hyvin vähän valinnanvaraa, jos haluaa ystäviä ikätovereistaan. Tämän seurauksena monet lapset ja nuoret jäävät yksin sekä koulussa että Jehovan todistajien keskuudessa. Halusin olla täydellinen Todistaja. En hankkinut maailmallista seuraa lapsenakaan ja tämä onnistui hyvin, sillä päälleni laskettiin koulukiusatun viitta, jota kannoin koko peruskoulun. En muista yhtäkään kertaa, että joku seurakuntani jäsen, joka oli ikäiseni olisi halunnut vapaaehtoisesti kaveerata kanssani. Ei edes silloin, kun näkivät minut koulumme pihalla yksin potkimassa kiviä. Edes silloin ei tullut kukaan seurakunnan lapsi leikkimään kanssani ja juttelemaan. Samaa koulua kävimme kuusi vuotta. Kuusi pitkää vuotta, jolloin tiedostin olevani outo, inhottava ja puheelle arvoton olio (Uskoin murruin elin). Koulukavereiden kanssa en saanut olla tekemisissä, kavereiksi kelpuutettiin vain seurakunnassa olevat hyvämaineisista perheistä olevat todistaja-lapset. Koulussa hävetti suunnattomasti jos tuli puhe että olen Jehovan todistaja. Olisin halunnut osallistua kaikkiin tilaisuuksiin mihin muutkin mutten tietenkään saanut. Uskontotuntien ajaksi minut laitettiin istumaan yksin käytävään. Koulukaverit kiusasivat uskonnostani mikä osaltaan lisäsi häpeän tunnetta (Gloria). 14
15 --- Itsetuntoni oli todella huono lapsuuden ja nuoruuden läpi jatkuneista hylkäämis- ja syrjimiskokemuksista johtuen. Lisäksi äitini helposti haukkui ja torui minua. Jouduin vuosia neuvottelemaan siitä, minkä ikäisenä saan alkaa meikkaamaan. Kokouksissa ja konventeissa nuoret tytöt olivat hyvin laitettuja; oli tavallista käyttää paljon aikaa kaunistautumiseen aina ennen näitä tilaisuuksia. Minäkin halusin yrittää näyttää hyvältä, mutta äitini kommentoi joskus minua jopa huoraksi kun peilasin. --- Olin monesta syystä silmätikkuna: vaatetus, uskonto, se etten oikein saanut kavereita kun en jotenkin kuulunut joukkoon (Alien). Maailmallisia luokkakavereitani en saanut tavata missään - viimeinen kerta kun sellainen kävi minun luonani kylässä, oli kun olin kolmannella luokalla. Itse kävin viimeisen kerran maailmallisen luokkakaverini luona neljännellä tai viidennellä luokalla (Filippos). Sinne (Jehovan todistajien kokouksiin) joko mentiin tai itkettiin ja mentiin... minulla ei ollut siellä yhtään kaveria, olin täysin ulkopuolinen ja vielä erään tytön silmätikkuna. Olin aina hänen kiusanteon kohteenaan, milloin sylki päälle ja milloin haukkui pystyyn. Kukaan ei puuttunut asiaan. Kuitenkin minulta vaadittiin että pitäisi ystävystyä todistajalapsien kanssa, ei maailmallisten kanssa. Ainoat ystäväni olivat maailmallisia mitä ei katsottu hyvällä. Olisin halunnutkin ystäviä seurakunnasta jotta sinne olisi ollut edes vähän kivempi mennä, mutta koskaan en päässyt niihin piireihin sisälle (Carrie81). Koulussa kärsin kiusaamista uskonnon vuoksi, kun en saanut mennä edes elämänkatsomustunneille, ja muutenkin uskontoa kannustettiin tuomaan esille koulussa (Mustaksi maalattu). Normaalia lapsuutta ja varhaisnuoruutta en siis asiasta johtuen ole elänyt. Kokoukset veivät paljon aikaa. Olin koulukiusauksen uhrina uskoni vuoksi jne. Tuolla se v*tun jehova menee oli aika klassinen. Muutenkin joku nuori, jolla on itsetunto sattuneesta syystä pakkasen puolella, on oikea namupala kiusaajille (Mir). Kuva: istockphoto 15
16 4.9. Koulutuskielteisyys Jehovan todistajat suhtautuvat kielteisesti korkeamman koulutuksen hankkimiseen (Timonen, 2013: ). Peruskoulun jälkeen menin ammattikouluun, koska seurakunnassamme ei katsottu hyvällä lukioon menijöitä. Ja totta puhuen, siinä vaiheessa en osannut ajatellakaan, että tekisin koulutuksella mitään; sanottiin että sellainen peruskoulutus on hyvä hankkia että juuri ja juuri pärjää, mutta muu koulutus on ajanhukkaa ja Saatanan maailman eksytyskeino (Gloria). Koulussa pärjäsin opintojen puolesta aina hyvin, sain hyviä numeroita. En kuitenkaan halunnut jatkaa peruskoulun jälkeen mihinkään jatkoopintoihin, sillä oli liian vaikea ajatus mennä samoihin oppilaitoksiin kuin muut peruskoulusta jatkavat kiusaajani/syrjijäni. Eivät vanhemmatkaan ihan hirveästi kannustaneet opiskeluun (Alien) Seksuaalisuuden kontrollointi ja avioituminen hyvin nuorena Jehovan todistajat opettavat, että seksi on sallittua vain aviopuolisoiden välillä. Masturbaatio on syntiä, joka pitää tunnustaa seurakunnan vanhimmille. Monet avioituvat hyvin nuorina, noin vuotiaina. Eroaminen on lähes mahdotonta, joten nuorena tehty päätös puolisonvalinnasta on lopullinen. Tilanne on ongelmallinen, jos valinta ei osukaan kohdalleen. Seksuaali- ja sukupuolivähemmistöihin kuuluvien tilanne on erityisen raskas, koska he tietävät, etteivät voi milloinkaan toteuttaa seksuaalisuuttaan tai sukupuolisuuttaan hyväksyttävällä tavalla Jehovan todistajien keskuudessa. Yksi törkeimmistä manipulaatiokeinoista JT:llä on pelotella Nuoret kysyvät -kirjalla lapset tuntemaan häpeää masturboinnista, jonka kuitenkin jokainen ymmärtää olevan luonnollinen asia. Tällainen häpeän ilmapiiri on omiaan aiheuttamaan vaikeuksia ihmisen loppuelämäksi (Mustaksi maalattu). Ei liene yllättävää, että kun löytyi ensimmäinen nuori mies, jonka kanssa alkoi varsinainen oikea seurustelusuhde, tuli tästä sitten myös aviopuolisoni. Eihän niissä piireissä oikein seurustella kuin avioliittotarkoituksessa. Menin hyvin nuorena naimisiin. Seurusteluaikakaan ei ollut kovin pitkä, toisaalta nuorena ja epävarmana sitä olisi tuskin muutenkaan osannut enää irrottautua toisesta ja tajuta kumppanin tulevan alkoholismin merkkejä (Alien). Pyrin usein kieltämään tunteeni tai ajattelemaan että se on ohi menevää. Olin 10-vuotias kun me muutettiin toiselle paikkakunnalle ja tutustuin mun ensi ihastukseen. Silloin vasta tajusin kunnolla. Luulin aluksi olevani lespo. Kunnes sitten murrosiän tullessa aloin kiinnostumaan myös pojista. Tuon ohimenevän ajan ajattelin olevani todella syntinen. Todella sisintäni myöden paha. Sisältä mätä (Tuuliam). 16
17 4.11. Kaste Jehovan todistajien lapset ottavat kasteen yleensä noin 9 16-vuotiaina. Lapsena kastetut eivät välttämättä ymmärrä kovin hyvin kasteensa merkitystä myöhemmälle elämälle. Mikäli kastettu Jehovan todistaja eroaa yhteisöstä, kaikkien Jehovan todistajien pitää karttaa häntä, mukaan lukien omaiset kuten vanhemmat, sisarukset ja isovanhemmat (Timonen, 2013: 310, 311). Kasteelle menin 13-vuotiaana, koska seurakunnan ystävät alkoivat painostaa ja kysellä miksi en ole käynyt kasteella. En tiennyt tai ymmärtänyt mitä kaste käytännössä merkitsi (Gloria). Kasteella kävin 13-vuoden kypsässä iässä. Jälkeenpäin ajateltuna en pysty ymmärtämään, miten kukaan voi antaa täysin keskenkasvuisen kakaran tehdä koko loppuelämäänsä koskeva päätös, ja vielä vilpittömästi kuvitella päätöksen olevan lapsen omasta päästä (ja halusta) lähtöisin (Mag Mell). Sitten 12-vuotiaana otin valttikortin esiin; halusin mennä kasteelle. Sillä sai toki edes hetken huomiota, kaikki onnittelivat siinä konventissa, jossa kasteella kävin. Hivelyä näkymättömän lapsen sielulle! (Anna) Karttaminen Jehovan todistajien johtajat langettavat yhteisöstä eroavalle tai erotetulle karttamisrangaistuksen. Rangaistus on voimassa siihen asti, kunnes synnintekijä palaa Jehovan todistajaksi. Palaaminen ei ole helppoa, vaan edellyttää kuukausien mittaista käymistä kokouksissa nöyryyttävissä oloissa kun muut eivät saa tervehtiä seurakunnasta eronnutta. Lisäksi palaaminen seurakuntaan edellyttää Jehovan todistaja vanhimmille vakuuttelua siitä, että takaisin pyrkivä hyväksyy kaikki yhteisön opetukset ja aikoo noudattaa yhteisön lukuisia ja yksityiskohtaisia sääntöjä. Monille eroaville rangaistus on elinikäinen. Kartettua ei saa tervehtiä, eikä hänen kanssaan saa puhua. Myös omaisia kuten aikuisia lapsia, vanhempia, sisaruksia ja isovanhempia vaaditaan karttamaan entistä jäsentä. Jotkut yhteisössä varttuneet menettävät kaikki läheisensä erotessaan siitä. Alaikäisiäkin voidaan julistaa kartetuiksi. Joskus lapset ovat yhteydessä yhteisöstä eronneeseen vanhempaansa kunnes tulevat täysi-ikäisiksi ja alkavat sitten karttaa vanhempaansa yhteisön painostuksesta (Timonen, 2013: 88, ; Ruoho, 2013: ). Tiesin, mitä seuraa, jos jätän uskonnon. En halunnut joutua siihen tilanteeseen. Olin ahdistunut lähes koko kolme vuotta kestäneen lukion ajan. Minulla oli päänsärkyjä lähes päivittäin. Kävin koulussa päivät ja isäni kanssa töissä illat ja yöt valvoin. Nukuin parhaimmillaankin noin neljää tuntia yössä - monesti saattoi vierähtää parikin vuorokautta kokonaan ilman unta. Lopulta viimeisenä lukiovuotenani päätin sinnitellä siihen saakka, että voin muuttaa pois kotoa ja ilmoittaa sitten päätöksestäni. Kävin kovaa kamppailua itseni kanssa. Halusin monet kerrat tappaa itseni. Puukko rinnan päällä itkua tuhertaen aamuyöllä omassa huoneessani, jonka tunsin vankilakseni odotin öiden ja päivien kuluvan. Viimeisen kymmenen vuoden aikana olen vilaukselta nähnyt pikkusiskoni kahdesti, äitini kolmesti. Isoveljeni on oman seurakuntansa vanhimmistossa, jonka vuoksi hän varmaan soittelee minulle silloin tällöin. Yleensä aina jotenkin samoihin aikoihin kuin isäni. En voi sanoa olleeni tekemisissä kenenkään sukulaiseni kanssa. Kaikki serkkunikin ovat lahkossa. Kaikki nuoruuteni ystävät ovat kääntäneet selkänsä, jos ovat minut nähneet (Filippos). 17
18 Moni kokee kärsineensä kovasti todistajien karttamissäännöstä, mutta itse koin sen helpotuksena, kun 16-vuotiaana suoritin jyrkän maantieteellisen paon ja muutin pois kotoa. Koin, että koska karttamissääntö on olemassa, minun ei tarvitse olla yhteydessä vanhempiini (Anna). 16-vuotiaana, ensimmäisiä kertoja poikien ja tyttöjen kanssa seksiä harrastaneena, sain sitten mutkien kautta aikaiseksi kertoa vanhemmilleni millaista elämää olin siihen mennessä elänyt ja etten aio enää heidän elämäntapaan heidän haluamalla tavallaan osallistua. Lopetin kokouksissa käynnin, hiljalleen menetin kaikki kaverini, kaikki lakkasi puhumasta ja tervehtimästä ja vanhemmat kielsivät kutsumasta heitä äidiksi ja isäksi. 17-vuotiaana muutin yksin asumaan. Lopetin tuolloin myös työskentelyn vanhempieni firmassa. Tämän jälkeen he pitivät yhteyttä n. 2kk välein tarkistaen että pysyn hengissä. Joskus äiti itki puhelimeen, joskus haukkui, joskus vain sulki puhelimen sanomatta mitään. Isä ei ikinä soittanut (Tuuliam) Oikeuskomiteat Jehovan todistajilla on sisäinen kurinpitojärjestelmä, joka tutkii oletetut väärinteot ja langettaa rangaistuksia kuten lievempi huonoksi seuraksi merkitseminen ja vakavampi yhteisöstä erottaminen. Kun vakavaa väärintekoa epäillään, asiaa tutkimaan perustetaan oikeuskomitea, joka kuulustelee epäiltyä suljettujen ovien takana (JWfacts, 2013b; Valkila, 2011). Jehovan todistajista erottamiseen voivat johtaa esimerkiksi seuraavat vakavat väärinteot: Jehovan todistajien oppien kiistäminen, avioliiton ulkopuolinen seksi, homoseksuaalisuus, kartetun kanssa puhuminen, abortti, toiseen uskoon liittyminen tai toisen uskonnon harjoittamiseen osallistuminen, petos, varkaus, tupakointi, tappo, murha, uhkapelaaminen, pilkka, valehtelu, alkoholismi, huumeiden käyttö, puoluepolitiikkaan osallistuminen, pyhäpäivien kuten joulunvietto, asevelvollisuuden suorittaminen (siviilipalvelus on ollut sallitua vuodesta 1996 lähtien). Lisäksi Jehovan todistajista voidaan erottaa vääränlaisen asenteen kuten seurakunnan vanhimmiston halveksunnan vuoksi (JWfacts, 2013b). Oikeuskomiteoiden kuulusteluihin joutuvista suuri osa on nuoria. Myös alaikäisiä kuulustellaan ja jos he eroavat Jehovan todistajista tai jos heidät erotetaan, heitä kartetaan. Oma tarinansa olisi myös komitea, johon seurusteluaikanamme jouduimme ristikuulusteltavaksi poikaystäväni kanssa, kumpikin siis erikseen ja niin ettei voi puhua välillä toisen kanssa. En oikein tiedä mistä meitä epäiltiinkään, alkoholin käyttöä oli tietysti ollut nuorison kesken aika paljon mistä tentattiin, ja olihan se myös vähän noloa kun kolme vanhempaa miestä yrittää suljetussa huoneessa kuulustella alaikäistä tyttöä yksityiskohtaisesti myös intiimeistä asioista, onko poikaystävän kanssa harrastettu sitä tai tätä. Yllättäen poikaystävältä ei sitten oltukaan kyselty näitä intiimejä asioita. Tästäkin kuulustelusta ehkä vieläkin löytyy joku suljettu kirjekuori seurakunnan salaisesta arkistosta, sillä nämähän dokumentoidaan (Alien). 18
19 4.14. Henkisesti raskaat epäilykset uskosta ja kaksoiselämä Monet Jehovan todistaja perheissä kasvavat eivät usko yhteisönsä oppeihin. Se johtaa hyvin vaikeaan tilanteeseen, koska yhteisön mielestä sillä on totuus ja se on ainoa pelastukseen johtava tie. Yhteisön kritisoiminen tai omien ajatusten seuraaminen ja oman tien löytäminen ei ole nuorelle todellinen vaihtoehto. Monet Jehovan todistaja nuoret päätyvät elämään henkisesti raskasta kaksoiselämää, jossa he esittävät roolia sekä seurakunnalle että perheelleen ja toisenlaista minää koulussa ja maailmallisten ystävien joita heillä ei saisi olla seurassa. Uskon epäily on lapselle henkisesti raskasta, koska heille alkaa vähitellen selvitä uskonnon jättämisen johtavan karttamiseen. Minua inhotti jo varhain suhtautuminen esimerkiksi homoseksuaaleihin ja nk. maailmallisiin. Seurakunnan tekopyhyys inhotti myös suunnattomasti, ja aloinkin viettää aikaani yhä enemmän huonossa seurassa. Ainoastaan silloin koin olevani onnellinen ja noudattavani omia, en jonkun etäisen jumalan periaatteita. Valehtelua, teeskentelyä ja kaksoiselämää kuluikin sitten seuraavat kymmenen vuotta. Ajattelin eroa jatkuvasti, samoin itsemurhaa (Loikkarisusi). Milloin epäilin ensimmäistä kertaa uskoa? Kun kuulin sen olevan ihmisen tekemä. Kuulin lapsena, että joku perusti minun tosi uskontoni ja alkoi koota uskottuja ihmisiä ryhmäksi. Lapsena olin hädissäni uskon epäilyksestäni. 9 vuotiaan kasvoni katsoivat minua peilistä syyttävästi (Uskoin murruin elin). Kuva: Corel, Alfa-Tiimi 19
20 4.15. Yhteisöstä irtaantumisen vaikeus Jehovan todistajien lapset ja nuoret ovat sidottuja yhteisöönsä moninaisin sitein. Sosiaaliset suhteet muodostuvat pääasiassa toisiin yhteisön sisällä oleviin. Puoliso valitaan hyvin varhain yhteisön sisältä. Yhteisö antaa heille maailmankuvan ja identiteetin. Ulkopuolista maailmaa pidetään pahana ja vihamielisenä, pahojen henkivoimien temmellyskenttänä. Yhteisön jättävien kerrotaan vajoavan hyvin alas. Näin saattaa käydäkin, kun elämässä menettää kaiken. Jehovan todistajat pyrkivät sitouttamaan lapset ja nuoret hyvin varhain yhteisön hyväksi tehtävään työhön. Vapaaehtoistyö ei sinänsä ole ongelma, mutta yhteisö saa nuoria luopumaan koulutuksen hankkimisesta, harrastuksista, urasta ja perheenperustamisesta jotta he voisivat tehdä enemmän työtä yhteisön hyväksi ilman korvausta. Nuorille uskotellaan, että kyse on lyhyestä ajasta, koska nykyisen maailman loppu on käsillä, mutta he päätyvät palvelemaan järjestöä vuosikausiksi näkemättä itsellään enää vaihtoehtoja toisenlaiseen elämään. Muutamassa vuodessa nuoret jäävät niin paljon jälkeen ikätovereistaan, että he eivät voi enää toteuttaa täyttä potentiaaliaan, vaikka jättäisivätkin yhteisön jossain vaiheessa ja alkaisivat toteuttaa muita unelmiaan. Yläasteella koulun vaihto oli jo todella vaikeaa, ja loppuaika koulusta meni jotenkuten kärsiessä läpi. En enää kertonut uskonnosta juurikaan, mutta toki luokkalaiset tiesivät siitä. En myöskään ikinä ollut mukana missään nuorten menoissa koulun jälkeen. Ei minua mukaan taidettu pyytäkään, mutta ei olisi vanhemmatkaan päästäneet. Jos minulla olisi ollut kavereita uskonnon ulkopuolella, olisin ehkä uskaltanut kapinoida kotona enemmän ja saattanut irrottautua uskonnosta jo aiemmin, eikä vasta nuorena aikuisena. Mutta koska ulkopuolellakaan ei ollut mitään, ei ollut muuta vaihtoehtoa kuin elää sitä elämää, mikä minulla oli (Alien). Monet lapset, nuoret ja aikuisetkin ovat Jehovan todistajien yhteisön jäseniä jossain määrin vastoin tahtoaan. Timosen (2013:125) väitöskirjassa kerrotaan entisestä Jehovan todistajasta: Eroaminen lykkääntyi, koska Jehovan todistajia ei kasvateta tekemään omia päätöksiä ja koska seurakunnasta lähteminen on niin raskasta. Kaikesta ristiriitaisuudesta ja merkityksettömyydestä huolimatta seurakunta oli ainoa ja turvallisin paikka, jonka hän tunsi. Epäuskosta huolimatta jossain alitajunnassa vaikuttivat varoitukset eronneiden kovista kohtaloista ja oppi, jonka mukaan maailma on Saatanan vallassa. Yhteisössä pitivät myös pelko kartetuksi joutumisesta ja siitä, että oppi Harmagedonista saattaa sittenkin olla totta. Mukana pysyminen ei siis perustunut positiiviseen uskoon, kokemukseen Jumalasta tai paratiisin odotukseen. Kuva: istockphoto 20